title: 2018 m. sausio 15 d. Biuro sprendimas. Saugumo ir saugos Europos Parlamente taisyklės

text:
2.3.2018

               LT

               Europos Sąjungos oficialusis leidinys

               C 79/3

         SAUGUMO IR SAUGOS EUROPOS PARLAMENTE TAISYKLĖS
   Biuro sprendimas
   2018 m. sausio 15 d.
   (2018/C 79/04)

      Turinys

               1 SKYRIUS

            BENDROSIOS NUOSTATOS
            5

               1 straipsnis

            Apibrėžtys
            5

               2 straipsnis

            Tikslas
            6

               3 straipsnis

            Taikymo sritis
            6

               4 straipsnis

            Parlamento narių kabinetai
            6

               5 straipsnis

            Principai
            7

               6 straipsnis

            Organizavimas
            7

               7 straipsnis

            Apsaugos ir saugumo generalinio direktorato pareigos
            7

               8 straipsnis

            Įgaliotieji darbuotojai
            8

               9 straipsnis

            SAFE GD darbuotojų pareigų vykdymas
            8

               10 straipsnis

            Pareiga laikytis sprendimo ir bendradarbiauti
            8

               11 straipsnis

            Pareigų delegavimas trečiajam asmeniui pagal sutartį
            9

               2 SKYRIUS

            PARENGTIES LYGIAI
            9

               12 straipsnis

            Parengties lygiai
            9

               13 straipsnis

            Sprendimas dėl parengties lygio
            9

               14 straipsnis

            Komunikacija, susijusi su parengties lygiais
            10

               3 SKYRIUS

            SAUGUMO INCIDENTŲ PREVENCIJA
            10

               15 straipsnis

            Rizikos vertinimas
            10

               16 straipsnis

            Patekimo į EP kontrolė
            10

               17 straipsnis

            Asmens apsauga
            10

               4 SKYRIUS

            REAGAVIMAS Į SAUGUMO INCIDENTUS
            11

               18 straipsnis

            Įtarimas, kad gali įvykti saugumo incidentas
            11

               19 straipsnis

            Saugumo incidentas
            11

               20 straipsnis

            Ataskaita apie saugumo incidentą
            11

               5 SKYRIUS

            TARNYBINIAI GINKLAI
            11

               21 straipsnis

            Bendrieji principai
            11

               22 straipsnis

            Leidimas nešioti tarnybinį ginklą
            12

               23 straipsnis

            Tarnybinių ginklų išsitraukimas ir naudojimas
            12

               24 straipsnis

            Ginkluoti išorės apsaugos darbuotojai Parlamento patalpose
            12

               25 straipsnis

            Tarnybinio ginklo išsitraukimo arba naudojimo pasekmės. Ataskaitų teikimas ir pagalba
            12

               6 SKYRIUS

            LAIKYMOSI UŽTIK|RRINIMAS
            12

               26 straipsnis

            Užtikrinimas, kad būtų laikomasi saugumo priemonių
            12

               7 SKYRIUS

            SAUGUMO IR PAPILDOMI TYRIMAI
            13

               27 straipsnis

            Saugumo tyrimai
            13

               28 straipsnis

            Papildomi tyrimai
            13

               29 straipsnis

            Tiriamosios priemonės atliekant papildomus tyrimus
            14

               8 SKYRIUS

            BAIGIAMOSIOS NUOSTATOS
            15

               30 straipsnis

            Ryšiai su priimančiosiomis valstybėmis narėmis ir trečiosiomis valstybėmis, nacionalinėmis valdžios institucijomis, kitomis ES institucijomis ir tarptautinėmis organizacijomis
            15

               31 straipsnis

            Europos Parlamento nariams skirtas skundų teikimo mechanizmas
            15

               32 straipsnis

            Įgyvendinimo taisyklės
            15

               33 straipsnis

            Panaikinimas
            15

               34 straipsnis

            Įsigaliojimas ir paskelbimas
            15
         EUROPOS PARLAMENTO BIURAS,
   atsižvelgdamas į Sutartį dėl Europos Sąjungos veikimo, ypač į jos 232 straipsnį,
   atsižvelgdamas į prie Sutarčių pridėtą Protokolą Nr. 7 dėl Europos Sąjungos privilegijų ir imunitetų, ypač į jo 1 ir 18 straipsnius,
   atsižvelgdamas į Europos Parlamento darbo tvarkos taisykles, ypač į jų 25 straipsnio 2 dalį,
   kadangi:

               (1)

               Parlamento saugumo užtikrinimo tikslas yra sudaryti sąlygas Parlamentui sklandžiai veikti, palaikant tvarką ir užtikrinant saugią ir patikimą aplinką Parlamento patalpose ir pakankamo lygio asmenų, pastatų ir turto fizinės apsaugą nuo įvairių grėsmių;

               (2)

               Parlamentas turėtų stengtis pasiekti reikiamą asmenų, pastatų ir reikiamo lygio saugumą, užtikrindamas tinkamą saugumo ir patekimo į EP pusiausvyrą;

               (3)

               saugumas ir sauga Parlamente turėtų būti grindžiami teisėtumo, proporcingumo, atskaitomybės ir efektyvumo principais;

               (4)

               formuojant ir įgyvendinant visų sričių Parlamento politiką turėtų būti atsižvelgiama į saugumo ir saugos klausimus;

               (5)

               Parlamentas, vykdydamas jam tenkančią rūpestingumo pareigą, turi elgtis stropiai ir imtis visų pagrįstų veiksmų, siekdamas įgyvendinti saugumo priemones, kad nebūtų padaryta žala asmenims, nurodytiems 3 straipsnio 2 dalyje, Parlamento patalpoms ir jo fiziniam turtui, kurią galima pagrįstai numatyti.

               (6)

               Parlamentas yra sudaręs susitarimus su Belgija, Liuksemburgu ir Prancūzija, kuriuose nustatyta, kad Parlamentas atsako už saugumą savo patalpose;

               (7)

               Parlamentas su Belgijos Vyriausybe yra pasirašęs susitarimo memorandumą dėl saugumo patikrų ir gali pasirašyti panašius susitarimus su kitomis valstybėmis narėmis;

               (8)

               iš šiuo metu Sąjungos institucijose, valstybėse narėse ir kitose tarptautinėse organizacijose taikomos praktikos matyti, kad parengties lygių sistema yra veiksmingiausia priemonė užtikrinti, kad reaguojant į įvertintą rizikos lygį būtų imamasi tinkamų ir proporcingų saugumo priemonių. Parlamento parengties lygių sistema, nustatyta 2002 m. gruodžio 16 d. Biuro sprendimu turi būti peržiūrėta ir supaprastinta siekiant, kad ji taptų lankstesnė ir efektyvesnė reaguojant į grėsmes saugumui;

               (9)

               turėtų būti numatyta galimybė priimančiosioms valstybėms ir trečiosioms šalims leisti Parlamentui skirti ginkluotą asmens apsaugą savo pirmininkui, kai jis lankosi jų teritorijoje ir turėti šaunamuosius ginklus siekiant apsaugoti asmenis savo patalpose;

               (10)

               klausimai, susiję su leidimais patekti į Europos Parlamentą, reglamentuojami atskiru Biuro sprendimu, priimtu remiantis Parlamento darbo tvarkos taisyklių 116a straipsnio 1 dalimi;

               (11)

               įgyvendindamas šį sprendimą, Parlamentas turėtų užtikrinti privatumo ir asmens duomenų apsaugą pagal 2000 m. gruodžio 18 d. Europos Parlamento ir Tarybos reglamentą (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (1),

         PRIĖMĖ ŠĮ SPRENDIMĄ:
   1 SKYRIUS

      BENDROSIOS NUOSTATOS

   1 straipsnis
   Apibrėžtys
   Šiame sprendime vartojamos šios terminų apibrėžtys:

               1)

               saugumas – asmenų, pastatų arba turto fizinės neliečiamybės išsaugojimas;

               2)

               saugumo incidentas – esamas arba gresiantis pavojus saugumui, įskaitant smurto, vandalizmo, sabotažo, vagystės ar kitus aktus, už kuriuos taikoma baudžiamoji atsakomybė, tačiau neįskaitant nenugalimos jėgos atvejų;

               3)

               grėsmė saugumui – įvykis arba asmuo, kuris, kaip pagrįstai galima tikėtis, gali kelti pavojų saugumui, jei į jį nereaguojama arba jei jis nekontroliuojamas;

               4)

               didelis saugumo incidentas – saugumo incidentas, dėl kurio, kaip pagrįstai galima tikėtis, asmuo gali mirti, patirti sunkų sužalojimą arba žalą, gali būti padaryta didelė žala Parlamento nuosavybei arba pažeisti Parlamento pagrindiniai veiklos pajėgumai;

               5)

               tvarka – padėtis, kuriai esant sklandžiai vykdoma Parlamento veikla, gerbiamas Parlamento orumas, užtikrinamas saugumas Parlamento patalpose ir sklandžiai veikia Parlamento įranga;

               6)

               tvarkai kylanti grėsmė – įvykis arba asmuo, kuris, kaip pagrįstai galima tikėtis, gali daryti neigiamą poveikį tvarkai Parlamente, jei į jį nereaguojama arba jei jis nekontroliuojamas;

               7)

               sauga – nelaimingų atsitikimų prevencija ir reagavimas į juos, gaisrų prevencija ir reagavimas į juos ir pirmoji pagalba, įskaitant pastatų evakuaciją;

               8)

               skubos atvejis – būtinybė imtis skubių veiksmų įvykus saugumo incidentui;

               9)

               saugumui kylanti rizika – galimų grėsmės saugumui padarinių ir šios grėsmės atsiradimo tikimybės derinys;

               10)

               rizikos kontrolė – saugumo priemonė, kuria, kaip pagrįstai galima tikėtis, galima faktiškai iki minimumo sumažinti saugumui kylančią riziką taikant saugumo incidento prevenciją, sušvelninant jo padarinius arba jo išvengiant;

               11)

               rizikos prevencija – saugumo priemonės, kuriomis, kaip pagrįstai galima tikėtis, galima sumažinti saugumo incidento atsiradimo tikimybę;

               12)

               rizikos mažinimas – saugumo priemonės, kuriomis, kaip pagrįstai galima tikėtis, galima sušvelninti saugumo incidento padarinius;

               13)

               ribotos prieigos zona – zona, į kurią prieiga ribojama naudojant elektroninių leidimų skaitytuvus, elektronines spynas arba kitokius įrenginius;

               14)

               turtas – visas kilnojamasis turtas, esantis Parlamento patalpose;

               15)

               patalpos – visos Parlamento naudojamos patalpos, kuriose Parlamentas nuolat arba laikinai vykdo savo veiklą, įskaitant pastatus, kabinetus, sales ir kitas zonas, taip pat zonas, kuriose įrengtos ryšių ir informacinės sistemos;

               16)

               parengties lygis – saugumo priemonių, kuriomis siekiama suteikti tam tikro lygio apsaugą, atitinkančią grėsmę saugumui, rinkinys;

               17)

               standartinės saugumo priemonės – saugumo priemonių, taikomų kiekvieno parengties lygio atveju ir suderintų su lygiavertėmis saugumo priemonėmis, taikomomis kitose Sąjungos institucijose tokio pat parengties lygio atveju, rinkinys;

               18)

               papildomos saugumo priemonės – saugumo priemonių rinkinys, kurį Parlamentas gali patvirtinti kiekvienam parengties lygio atvejui, siekiant efektyviau ir lanksčiau reaguoti į nustatytą Parlamentui kylančią riziką.

         2 straipsnis
   Tikslas
   Šio sprendimo tikslas:

               —

               nustatyti teisinį pagrindą, reglamentuojantį saugumo Parlamente klausimus, įskaitant pagrindinius saugumo srityje taikomus principus;

               —

               nustatyti teisinį pagrindą, reglamentuojantį saugos Parlamente klausimus, ir

               —

               nustatyti saugumo Parlamente organizavimą ir atsakomybės sritis, taip pat Parlamento saugumo tarnybų užduotis.

         3 straipsnis.
   Taikymo sritis
   1.   Šis sprendimas taikomas visose Parlamento patalpose Sąjungoje ir už jos ribų. Tais atvejais, kai Parlamentas dalijasi patalpomis su kitomis Sąjungos institucijomis, įstaigomis, organais ir agentūromis, šis sprendimas taikomas konsultuojantis su kitomis atitinkamomis Sąjungos institucijomis, įstaigomis, organais ir agentūromis.
   2.   Šis sprendimas taikomas Parlamento nariams, Parlamento darbuotojams, paslaugų teikėjams ir jų darbuotojams, stažuotojams ir visiems kitiems asmenims, turintiems teisę patekti į Parlamento patalpas, ir neturi poveikio specialiųjų nuostatų, susijusių su tam tikromis darbuotojų grupėmis, taikymui.
   3.   Šis sprendimas taikomas ne Parlamento patalpose darbuotojams, kuriems Parlamentas paveda suteikti Parlamento pirmininkui asmens apsaugą, kiek tai susiję su ta asmens apsauga, ir neturi poveikio nacionalinės teisės aktų taikymui.
   4.   Šis sprendimas netaikomas kibernetiniam saugumui.
   5.   Šis sprendimas netaikomas konfidencialios informacijos tvarkymui ir apsaugai, išskyrus asmens saugumo pažymėjimų išdavimo tvarką ir galimų konfidencialumo pažeidimų tyrimus.
   6.   Šis spendimas netaikomas Biuro 2016 m. gegužės 9 d. patvirtintam veiklos tęstinumo valdymo planui;
   7.   Šis sprendimas netaikomas Parlamento narių ar Parlamento darbuotojų saugumui per oficialias komandiruotes, išskyrus Parlamento pirmininką.
   8.   Šis sprendimas netaikomas taisyklėms, reglamentuojančioms leidimus patekti į Europos Parlamentą, pagal Parlamento darbo tvarkos taisyklių 116a straipsnį.
   4 straipsnis
   Parlamento narių kabinetai
   Apsaugos ir saugumo generalinis direktoratas (SAFE GD) į Parlamento nariui skirtą kabinetą gali patekti tik vykdydamas saugumo incidentų prevencijos ir reagavimo į juos priemones, kaip nustatyta šio sprendimo 18, 19 ir 27–29 straipsniuose.
   5 straipsnis
   Principai
   1.   Šis sprendimas įgyvendinamas laikantis Sutarčių, visų pirma Pagrindinių teisių chartijos ir Protokolo Nr. 7 Europos Sąjungos privilegijų ir imunitetų, ir taikytinų nacionalinės teisės aktų;
   2.   Pagal šį sprendimą taikomos priemonės neturi poveikio valstybių narių teisėsaugos institucijų kompetencijai ir Parlamento darbo tvarkos taisyklių, Europos Parlamento narių statuto ir Tarnybos nuostatų 86 straipsnio ir IX priedo taikymui.
   3.   Tais atvejais, kai šiame sprendime nėra konkrečios nuostatos, Parlamentas savo patalpose ir pastatuose taiko valstybės narės, kurioje šios patalpos ir pastatai yra, saugos, visų pirma priešgaisrinės saugos, taisykles.
   4.   Saugumas ir sauga Parlamente remiasi teisėtumo, proporcingumo, atskaitomybės ir efektyvumo principais.
   5.   Teisėtumo principas reiškia, kad įgyvendinant šį sprendimą turi būti griežtai laikomasi teisės aktų ir teisės normų reikalavimų.
   6.   Visos fiziniams asmenims taikomos saugumo priemonės vykdomos atvirai, nebent pagrįstai tikėtina, kad tai sumažins saugumo priemonės poveikį. Asmenys, kuriems taikoma saugumo priemonė, iš anksto informuojami apie jos priežastis ir galimą jos poveikį, nebent pagrįstai tikėtina, kad suteikus tokią informaciją sumažės saugumo priemonės poveikis. Tuo atveju asmuo, kuriam taikoma saugumo priemonė, apie tai informuojama po to, kai nebelieka rizikos, kad sumažės saugumo priemonės poveikis.
   7.   Apsaugos tarnybų naudojimasis įgaliojimais ir atskirų reagavimo atvejų taikant saugumo priemones intensyvumas turi būti proporcingas saugumui kylančiai rizikai.
   6 straipsnis
   Organizavimas
   1.   Pagal Parlamento darbo tvarkos taisyklių 22 straipsnio 5 dalį už saugumą Europos Parlamente yra atsakingas Parlamento pirmininkas.
   2.   SAFE GD, vadovaujant Generaliniam sekretoriui, pagal šį sprendimą užtikrina saugumą ir saugą Parlamento patalpose. Generalinis sekretorius Apsaugos ir saugumo GD generaliniam direktoriui gali duoti nurodymus užtikrinti saugumą ir saugą.
   3.   Parlamento pirmininkas gali pavesti darbuotojams įgyvendinti jo nurodymus, kuriais siekiama esant konkrečiai padėčiai atkurti saugumą ir saugą Parlamento patalpose.
   4.   Jei Parlamento narys trukdo sklandžiam darbui per plenarinę sesiją, Generalinis sekretorius gali paprašyti SAFE GD pagalbos, kai priimamos priemonės pagal Europos Parlamento darbo tvarkos taisyklių 165 straipsnio 3 dalį.
   5.   SAFE GD užduotis atlikti padeda saugumo valdymo iniciatyvinis komitetas.
   7 straipsnis
   Apsaugos ir saugumo generalinio direktorato pareigos
   1.   SAFE GD:

               —

               Parlamento patalpose užtikrina tinkamo lygio saugumą, saugą ir tvarką ir asmenų, pastatų ir turto apsaugą, vykdydamas saugumo ir saugos incidentų prevenciją ir reaguodamas į juos;

               —

               taiko nuoseklius ir integruotus metodus, suteikdamas tinkamo lygio asmenų, pastatų ir turto apsaugą, atitinkančią nustatytą riziką;

               —

               gerina ir stiprina Parlamento saugumo kultūrą, užtikrina efektyvų saugumą, gerina Parlamento saugumo valdymą, dar labiau plėtoja ryšius ir bendradarbiavimą su atitinkamomis valdžios institucijomis Sąjungos, nacionaliniu ir tarptautiniu lygmeniu ir gerina saugumo priemonių stebėseną ir kontrolę;

               —

               organizuoja Parlamento pirmininko asmens apsaugą;

               —

               rengia išsamią rizikos vertinimo metodiką, atlieka analizes ir rizikos vertinimus ir Generaliniam sekretoriui teikia rekomendacijas dėl priemonių, kurių reikia rizikai, susijusiai su nustatytais saugumo incidentais ar pavojais, išvengti ar sumažinti jos poveikį ir prižiūri, kaip įgyvendinamos tokios priemonės;

               —

               dalyvauja užsakant ir vertinant su saugumu susijusią įrangą ar su saugumu susijusius architektūrinius planus. Prieš galutinai patvirtinant tokią įrangą ir planus ir prieš suteikiant jiems leidimą, privaloma iš anksto konsultuotis su SAFE GD.

         2.   Tais atvejais, kai už Europos Parlamento ryšių biurus būna atsakingos kitos Sąjungos institucijos, įstaigos, organai ir agentūros, arba kai juos jos valdo, SAFE GD patikrina, ar saugumas, kokį jos užtikrina, yra tokio paties lygio kaip Parlamente;
   3.   SAFE DG yra kontaktinis punktas, kuris atlieka Parlamento narių (jiems paprašius) ir atitinkamų darbuotojų saugumo informacijos patikrinimus ir išduoda asmens patikimumo pažymėjimus, palaikydamas reikiamus ryšius su kompetentingomis nacionalinėmis institucijomis, keisdamasis informacija su kitomis Sąjungos institucijomis ir taikydamas prašymų tvarkymo vidaus tvarką. Tokia tvarka turi atitikti atitinkamus Parlamento ir valstybių narių saugumo institucijų dvišalius susitarimus ir Parlamento ir kitų Sąjungos institucijų tarpinstitucinius susitarimus.
   4.   SAFE GD teikia Generaliniam sekretoriui rekomendacijas dėl tinkamo parengties lygio nustatymo numatydamas riziką ir incidentus, galinčius pakenkti Parlamento saugumui, arba į juos reaguodamas, taip pat dėl priemonių, kurių reikia imtis tokioms situacijoms valdyti.
   5.   SAFE GD siūlo Generaliniam sekretoriui saugos strategiją.
   8 straipsnis
   Įgaliotieji darbuotojai
   1.   Tik darbuotojams, kuriuos konkrečiai įgalioja Generalinis sekretorius, šiuos įgaliojimus deleguodamas Apsaugos ir saugumo GD generaliniam direktoriui, atsižvelgdamas į šių darbuotojų specialias pareigas ir laikotarpiui, kuriuo jie tokias pareigas vykdo, suteikiami įgaliojimai imtis vienos ar kelių iš šių priemonių:

               a)

               nešioti ir naudoti tarnybinius ginklus;

               b)

               atlikti saugumo tyrimus;

               c)

               atlikti papildomus tyrimus.

         2.   Reaguodamas į konkrečias situacijas ir neperžengdamas šio sprendimo ir įgyvendinimo taisyklių ribų, Apsaugos ir saugumo GD generalinis direktorius gali duoti tarnybinius nurodymus, kurie taikomi visiems darbuotojams, atliekantiems tam tikras užduotis, ir kuriuose nustatomos leidžiamos saugumo priemonės.
   9 straipsnis
   SAFE GD darbuotojų pareigų vykdymas
   1.   SAFE GD darbuotojai neprivalo iš savo vadovų gauti atskirų nurodymų dėl saugumo priemonių pasirinkimo, kai reikia jas taikyti skubos atvejais, jei tos priemonės yra numatytos šiame sprendime.
   2.   SAFE GD darbuotojai neturi atsidurti nepalankioje padėtyje dėl to, kad atliko savo pareigas, nebent jie veikė viršydami savo įgaliojimus, tarnybinius nurodymus arba pažeisdami įstatymus.
   10 straipsnis
   Pareiga laikytis sprendimo ir bendradarbiauti
   1.   Laikytis šio sprendimo ir jo įgyvendinimo taisyklių bei priemonių, kurių imasi įgaliotieji darbuotojai, įgyvendinami šį sprendimą ir jo įgyvendinimo taisykles, yra privaloma.
   2.   Visi darbuotojai, įskaitant paslaugų teikėjus bei jų darbuotojus ir stažuotojus, lankytojai ir svečiai paprašius turi bendradarbiauti su SAFE GD, jam vykdant savo pareigas.
   3.   Jei nesilaikoma šio sprendimo, jo įgyvendinimo taisyklių ir juos įgyvendinant priimtų priemonių, gali būti taikomos drausminės nuobaudos pagal Sutartis, Europos Parlamento darbo tvarkos taisyklių 11 ir 166 straipsnius, Tarnybos nuostatus, sutartyse numatytos sankcijos arba nacionaliniuose įstatymuose ir kituose teisės aktuose nustatyti teisminiai veiksmai.
   11 straipsnis
   Pareigų delegavimas trečiajam asmeniui pagal sutartį
   Atlikti pagalbines saugumo ir saugos užduotis, kurių pats Parlamentas negali tiesiogiai atlikti dėl teisinių, techninių ar veiklos priežasčių, gali būtu deleguojama trečiajam asmeniui pagal Parlamento vidaus taisykles ir procedūras. Tokios užduotys gali būti (bet tuo neapsiribojant) tikrinimas pasitelkiant specialiai apmokytus šunis, elektroninis tikrinimas, priešgaisrinės saugos paslaugos, pavojingų medžiagų ir objektų tvarkymas, paliktų arba pavojingų transporto priemonių nuvilkimas ir išorės apsaugos tarnybų darbuotojų pagalba per konkrečius renginius. Tačiau už tokias užduotis atsako tik Parlamentas.
   2 SKYRIUS

      PARENGTIES LYGIAI

   12 straipsnis
   Parengties lygiai
   1.   Parengties lygiai klasifikuojami pagal spalvos kodą. BALTA spalva reiškia mažiausią grėsmės lygį, GELTONA, ORANŽINĖ ir RAUDONA spalva – aukštesnio lygio grėsmės lygį:

               —

               BALTASIS parengties lygis taikomas, kai Parlamente nenustatyta jokios konkrečios grėsmės saugumui ar su saugumu susijusio incidento;

               —

               GELTONASIS parengties lygis taikomas, kai nustatoma grėsmė arba įvyksta incidentų, kenkiančių saugumui, kurie gali kelti pavojų Parlamentui ir jo veikimui;

               —

               ORANŽINIS parengties lygis taikomas, kai nustatoma grėsmė arba įvyksta incidentų, kenkiančių saugumui Parlamente, ir kurie yra nukreipti prieš Parlamentą, jo veikimą ar veiklą, nors ir nėra nustatytas tikslus išpuolio objektas, tikslas ar laikas;

               —

               RAUDONASIS parengties lygis taikomas, kai esama neišvengiamos grėsmės, kad bus įvykdytas išpuolis, dėl kurios kyla pavojus saugumui ir kuri yra nukreipta prieš Parlamentą arba jo veikimą.

         2.   Prieš patvirtindamas įgyvendinimo priemones, nurodytas 32 straipsnyje dėl parengties lygių, Generalinis sekretorius žodžiu informuoja Biurą apie planuojamas priemones.
   13 straipsnis
   Sprendimas dėl parengties lygio
   1.   Parlamento pirmininkas Generalinio sekretoriaus siūlymu, atsižvelgdamas į SAFE GD rekomendaciją:

               a)

               pasikonsultavęs su kitomis Sąjungos institucijomis, esančiomis toje pačioje valstybėje narėje, kitomis susijusiomis Sąjungos įstaigomis ir priimančiosiomis valstybėmis narėmis ir trečiosiomis šalimis, priima sprendimą dėl parengties lygių ir darbo vietų, kuriose jie taikomi;

               b)

               nusprendžia, kokių reikėtų imtis papildomų saugumo priemonių, jei jų reikia imtis;

               c)

               informuoja Biuro narius apie visus pagal šį straipsnį priimtus sprendimus.

         2.   Vadovaujant Generaliniam sekretoriui, SAFE GD:

               a)

               įgyvendina sprendimus dėl parengties lygio Parlamento patalpose;

               b)

               skubos atvejais priima 1 dalies a ir b punktuose nustatytus sprendimus. Apsaugos ir saugumo generalinio GD direktorius kuo greičiau po to, kai imasi tų priemonių, apie šias priemones ir priežastis, dėl kurių jų imtasi, informuoja Parlamento pirmininką ir Generalinį sekretorių;

               c)

               nuolat stebi saugumui kylančias grėsmes ir riziką siekdamas patikrinti, ar taikomas parengties lygis yra tinkamas.

         3.   Parlamento ryšių biurų vadovai atsako už sprendimo dėl parengties lygio įgyvendinimą ryšių biuruose, kuriems jie vadovauja.
   4.   Skubos atveju Parlamento ryšių biurai, laikydamiesi šio sprendimo, gali imtis papildomų saugumo priemonių. Apie tas priemones nedelsiant turi būti pranešama Generaliniam sekretoriui ir Apsaugos ir saugumo GD generaliniam direktoriui.
   14 straipsnis
   Komunikacija, susijusi su parengties lygiais
   1.   Parengties lygiai rodomi viešose vietose naudojant spalvų kodų sistemą.
   2.   Pasikeitus parengties lygiui Parlamento pirmininkas informuoja visus Parlamento narius ir darbuotojus apie priemones, turinčias poveikį Parlamento veiklai. Apie priimtas priemones taip pat pranešama kitoms Sąjungos institucijoms ir atitinkamoms nacionalinės valdžios institucijoms.
   3 SKYRIUS

      SAUGUMO INCIDENTŲ PREVENCIJA

   15 straipsnis
   Rizikos vertinimas
   Siekdamas išvengti saugumo incidentų SAFE GD:

               —

               vertina saugumui kylančią riziką, kuri yra būdinga, kai vykdomos tam tikros Parlamento Generalinio sekretoriato darbuotojų pareigos, ir asmenų, esančių Parlamento patalpose, saugumui kylančią riziką;

               —

               konsultuodamasis su atitinkamais generaliniais direktoratais vertina Parlamento patalpų ir turto saugumui kylančią riziką;

               —

               Generaliniam sekretoriui arba atitinkamai tarnybai siūlo tinkamus veiksmus dėl Parlamento patalpose ir aplink jį vykstančių renginių saugumo.

         16 straipsnis
   Patekimo į EP kontrolė
   1.   Siekdamas išvengti saugumo incidentų, SAFE GD gali tikrinti visus asmenis, įskaitant Parlamento narius, daiktus ir turtą prieš jiems patenkant į Parlamento patalpas ir jose, visų pirma:

               —

               tikrina visų norinčių patekti į Parlamentą arba jame esančių asmenų tapatybę;

               —

               tikrina su Parlamente nedirbančių išorės asmenų saugumo informaciją prieš jiems suteikiant leidimą patekti į Parlamento patalpas, siekiant nustatyti, ar jie nekelia grėsmės saugumui.
               Tuo tikslu SAFE GD, užtikrindamas, kad būtų laikomasi galiojančių asmens duomenų apsaugos teisės aktų, gali naudotis visais Parlamento turimais informacijos šaltiniais, atsižvelgdamas į tokių šaltinių patikimumą, ir gauti reikiamus Parlamento turimus duomenis apie atitinkamus asmenis;

               —

               prie Parlamento įėjimų ir vartų vizualiai ir techninėmis priemonėmis tikrina asmenis, transporto priemones, įrangą ir daiktus. Tokie tikrinimai gali būti taikomi asmeniniam bagažui ir pašto siuntoms;

               —

               įdiegia asmenų ir transporto priemonių patekimo į Parlamentą kontrolės sistemą;

               —

               registruoja į Parlamento patalpas ir ribotos prieigos zonas Parlamento patalpose patenkančius ir juos paliekančius asmenis, transporto priemones, daiktus ir įrangą;

               —

               neleidžia asmenims, transporto priemonėms ir daiktams, kuriems nesuteiktas leidimas, patekti į Parlamento patalpas.

         2.   Jei nesilaikoma 1 dalyje nustatytų priemonių, gali būti neleidžiama patekti į Parlamento patalpas.
   17 straipsnis
   Asmens apsauga
   SAFE GD imasi tinkamų operatyvinių priemonių, kuriomis būtų užtikrinamas Parlamento pirmininko asmens apsauga, koordinuodamas veiksmus su Pirmininko kabinetu ir Parlamento Protokolo tarnyba bei palaikydamas ryšius su priimančiosios valstybės narės arba atitinkamos trečiosios šalies valdžios institucijomis. SAFE GD atlikus rizikos vertinimą, Parlamento pirmininkas gali nurodyti, kad asmens apsauga būtų skirta ir kitiems asmenims, įskaitant Parlamento narius.
   4 SKYRIUS

      REAGAVIMAS Į SAUGUMO INCIDENTUS

   18 straipsnis
   Įtarimas, kad gali įvykti saugumo incidentas
   1.   Jei pagrįstai įtariama, kad gali įvykti saugumo incidentas, SAFE GD imasi visų priemonių, kurių reikia patikrinimui atlikti. Jei pagrįstai įtariama, kad gali įvykti didelis saugumo incidentas, Apsaugos ir saugumo GD generalinis direktorius nedelsdamas apie tai informuoja Generalinį sekretorių, o jis savo ruožtu gali nurodyti SAFE GD atlikti Parlamento pastatų ir turto patikrinimą. Vykdydamas šią užduotį SAFE GD gali bendradarbiauti su nacionalinėmis valdžios institucijomis.
   2.   SAGE GD nedelsdamas informuoja Generalinį sekretorių apie priemones, kurių imtasi. Jei jos taikomos Parlamento nariams, Generalinis sekretorius informuoja Parlamento pirmininką.
   19 straipsnis
   Saugumo incidentas
   1.   Įvykus saugumo incidentui, SAFE GD imasi visų reikiamų priemonių incidentui efektyviai sustabdyti. Tuo tikslu jis gali:

               —

               imtis priemonių, nukreiptų prieš grėsmę saugumui keliantį asmenį, pvz., neleisti tokiam asmeniui patekti į Parlamento patalpas arba nurodyti jam jas palikti ir tą asmenį palydėti iš Parlamento patalpų;

               —

               imtis priemonių dėl grėsmę saugumui keliančių daiktų, įskaitant tokių daiktų konfiskavimą, išvežimą, pašalinimą arba perdavimą nacionalinėms valdžios institucijoms;

               —

               imtis priemonių, kurių reikia nedelsiant apsaugoti Parlamento patalpose esančius asmenis, visų pirma paskelbti privalomus nurodymus pastate esantiems asmenims. Kai įgaliotieji darbuotojai imasi tokių priemonių, jie nedelsdami apie tai informuoja savo vadovybę ir laukia tolesnių nurodymų;

               —

               atlikti Parlamento patalpų patikrinimą, įskaitant galimybę patekti į Parlamento narių kabinetus, jei toks patikrinimas būtinas saugumo incidentui sutrukdyti, jį pavėlinti arba nutraukti.

         2.   SAFE GD imasi visų reikiamų priemonių, kad būtų išsaugoti įrodymai, susiję su saugumo incidentais Parlamente, prireikus bendradarbiaudamas su nacionalinėmis valdžios institucijomis.
   3.   SAGE GD nedelsdamas informuoja Generalinį sekretorių apie priemones, kurių imtasi. Jei jos taikomos Parlamento nariams, Generalinis sekretorius informuoja Parlamento pirmininką.
   20 straipsnis
   Ataskaita apie saugumo incidentą
   Įvykus dideliam saugumo incidentui arba susidarius ekstremaliai situacijai, SAFE GD parengia ataskaitą, kurioje pateikiama informacija apie incidentą. Ataskaita perduodama Generaliniam sekretoriui. Jei incidentas yra susijęs su Parlamento nariu, Generalinis sekretorius ataskaitą perduoda Parlamento pirmininkui.
   5 SKYRIUS

      TARNYBINIAI GINKLAI

   21 straipsnis
   Bendrieji principai
   Tarnybinių ginklų išdavimas, nešiojimas, laikymas ir naudojimas turi būti atliekamas laikantis šio sprendimo, jo įgyvendinimo priemonių ir:

               —

               atitinkamų priimančiosios valstybės narės arba trečiosios šalies, kurių teritorijoje yra Parlamento darbo vieta arba kitos patalpos, nacionalinės teisės nuostatų;

               —

               atitinkamų kitų nacionalinės teisės aktų, taikomų konkrečiu atveju, pvz., tada, kai apsaugos darbuotojai lydi Parlamento pirmininką už priimančiųjų valstybių ribų arba trečiųjų šalių ribų, nuostatų;

               —

               atitinkamų tarptautinės viešosios teisės nuostatų.

         22 straipsnis
   Leidimas nešioti tarnybinį ginklą
   Nešioti ir naudoti tarnybinį ginklą leidžiama tik įgaliotiesiems darbuotojams ir asmenims, kuriems išimties tvarka suteikiamas leidimas pagal 24 straipsnį. Išskyrus 24 straipsnyje numatytus atvejus, ginklas privalo būti Parlamento asmeniškai išduotas tarnybinis ginklas ir darbuotojai ginklais negali keistis. Ši nuostata netaikoma ekstremaliosios situacijos atveju.
   23 straipsnis
   Tarnybinių ginklų išsitraukimas ir naudojimas
   Darbuotojai, turintys leidimą nešioti ir naudoti tarnybinį ginklą, ginklą gali naudoti tik savigynai ar kitiems asmenims apsaugoti nuo tikros arba pagrįstai numanomos neišvengiamos mirties arba sunkaus sužalojimo grėsmės, arba siekdami neleisti įvykdyti sunkų nusikaltimą, kuris keltų didelį pavojų gyvybei. Siekdami apsaugoti save ir kitus asmenis, darbuotojai turėtų reaguoti proporcingai. Įgaliotieji darbuotojai turėtų prisistatyti ir aiškiai įspėti, kad rengiasi panaudoti tarnybinį ginklą, nebent tai darydami jie nepagrįstai keltų pavojų sau patiems, sukeltų mirties arba sunkaus sužalojimo pavojų kitiems asmenims arba tai būtų aiškiai netikslinga arba beprasmiška incidento aplinkybėmis.
   24 straipsnis
   Ginkluoti išorės apsaugos darbuotojai Parlamento patalpose
   1.   Valstybių ir Vyriausybių vadovus ir Sąjungos institucijų ir tam tikrų tarptautinių organizacijų (2) atstovus gali lydėti du ginkluoti išorės apsaugos darbuotojai. Parlamento pirmininkas, remdamasis Generalinio sekretoriaus pasiūlymu ir atsižvelgdamas į SAFE GD rekomendacijas, gali suteikti leidimą, kad tokias delegacijas lydėtų papildomi du ginkluoti išorės apsaugos darbuotojai ir gali leisti, kad ginkluoti išorės apsaugos darbuotojai lydėtų kitus lankytojus.
   2.   Apie visus prašymus dėl naudojimosi išorės ginkluotų apsaugos darbuotojų paslaugomis raštu ir tinkamu laiku pranešama SAFE GD generaliniam direktoriui. Iki tų darbuotojų darbo pradžios SAFE DG visiems tokiems ginkluotiems išorės saugumo darbuotojams praneša specialiąsias jų darbo sąlygas ir naudojimosi ginklu taisykles.
   3.   Apie bet kokį naudojimąsi išorės ginkluotų apsaugos darbuotojų paslaugomis Parlamento patalpose pranešama Generaliniam sekretoriui.
   25 straipsnis
   Tarnybinio ginklo išsitraukimo arba naudojimo pasekmės. Ataskaitų teikimas ir pagalba
   1.   Visi darbuotojai, išsitraukę arba panaudoję ginklą, nedelsdami apie tai informuoja Apsaugos ir saugumo GD generalinį direktorių ir parengia rašytinę ataskaitą apie incidentą. Apsaugos ir saugumo GD generalinis direktorius nedelsdamas apie incidentą praneša Generaliniam sekretoriui, o jis informuoja Pirmininką. Generalinis sekretorius nedelsdamas pradeda incidento vidaus tyrimą ir praneša Parlamento pirmininkui to tyrimo rezultatus.
   2.   Generalinis sekretorius užtikrina, kad visiems darbuotojams, kurie buvo išsitraukę arba panaudoję ginklą vykdami savo pareigas, galėtų gauti reikiamą medicininę arba psichologinę pagalbą.
   6 SKYRIUS

      LAIKYMOSI UŽTIKRINIMAS

   26 straipsnis
   Užtikrinimas, kad būtų laikomasi saugumo priemonių
   1.   Jei to reikia tvarkai Parlamento patalpose atkurti arba saugumo incidentui pašalinti, SAFE GD darbuotojai, kuriems pavesta tokia užduotis, gali proporcingai panaudoti prievartą, neviršydami šiame sprendime, ypač tarnybinių ginklų naudojimą reglamentuojančiose nuostatose, numatytų apribojimų, siekdami užtikrinti, kad būtų laikomasi taikomų saugumo priemonių.
   2.   Atlikdami savo pareigas SAFE GD darbuotojai, jei tik įmanoma, prieš naudodami prievartą arba ginklus pagal šį sprendimą ir taikomus nacionalinės teisės aktus, naudoja kitas turimas priemones.
   3.   Paklusimo aukštesnio pareigūno įsakymui naudoti prievartą ir tarnybinį ginklą, dėl kurio asmuo miršta arba sunkiai sužalojamas, per drausminį arba teismo procesą negali būti laikomas gynyba, jei toks įsakymas yra aiškiai neteisėtas ir aiškiai pažeidžia saugumo normas ir jei atitinkamas darbuotojas turi galimybę atsisakyti jį vykdyti. Aukštesniems pareigūnams, išdavusiems tokį įsakymą, taikomos drausminės procedūros.
   7 SKYRIUS

      SAUGUMO IR PAPILDOMI TYRIMAI

   27 straipsnis
   Saugumo tyrimai
   1.   Gavęs Generalinio sekretoriaus pranešimą, SAFE GD gali atlikti saugumo tyrimus, vykdydamas saugumo incidentų tyrimus, siekiant neleisti panašūs incidentai nepasikartotų ateityje.
   Jei tokie saugumo tyrimai yra susiję su Parlamento nariais, jiems iš anksto turi pritarti Parlamento pirmininkas.
   2.   Saugumo tyrimus gali sudaryti tik šios priemonės:

               —

               patekimo į Parlamentą ir išvykimo iš jo žurnalų bylų, apsauginės vaizdo stebėjimo sistemos aprėpties, ryšio, įrašų ir panašių duomenų, nurodytų Reglamente (EB) Nr. 45/2001, tikrinimai;

               —

               preliminarūs patikrinimai

               —

               asmenų, galinčių suteikti papildomos informacijos apie faktus, parodymų užrašymas;

               —

               įrodymų ir incidento vietos apsaugojimas;

               —

               stebėjimo priemonių vykdymas.

         3.   Darbuotojai, kuriems pavedama atlikti saugumo tyrimus, turi veikti objektyviai ir nešališkai.
   4.   SAFE GD teikia Generaliniam sekretoriui ataskaitas apie saugumo tyrimus, atliktus tiriant saugumo incidentus.
   28 straipsnis
   Papildomi tyrimai
   1.   SAFE GD, pranešęs Generaliniam sekretoriui ir nedarydamas poveikio kitų kompetentingų tarnybų įgaliojimų arba nurodymų vykdymui, gali vidaus tarnybų prašymu atlikti papildomus asmenų elgesio tyrimus, kuriais remiantis gali būti pradėtas administracinis, drausminis, civilinis ar baudžiamasis procesas. Išorės subjektų prašomiems atlikti papildomiems tyrimams turi iš anksto pritarti Generalinis sekretorius.
   Jei tokie papildomi saugumo tyrimai yra susiję su Parlamento nariais, jiems iš anksto turi pritarti Parlamento pirmininkas.
   2.   Papildomus tyrimus galima atlikti tik gavus vidaus tarnybos ar išorės organo, atsakingo už administracinį, drausminį, civilinį ar baudžiamąjį procesą, prašymą, išskyrus skubos atvejus, kai toks prašymas dar nėra oficialiai gautas.
   Tokiais atvejais, galima imtis tik priemonių dėl įrodymų išsaugojimo, aprašyto 29 straipsnio 6 dalyje nurodytoje ataskaitoje.
   3.   Organas, prašantis atlikti papildomą tyrimą, nustato įgaliojimus, apibrėždamas tyrimo tikslą ir priemones, kurių reikia imtis.
   4.   Atlikdamas papildomą tyrimą SAFE GD gali tik:

               —

               padėti dalyvauti arba teikti paramą atliekant pagal Parlamento darbo tvarkos taisyklių 166 straipsnį Parlamento pirmininko pradėtą tyrimą dėl Parlamento nario;

               —

               padėti dalyvauti arba teikti paramą atliekant paskyrimų tarnybos (skiriančiojo subjekto) pradėtą tyrimą, kuriuo siekiama patikrinti, ar pareigūnas arba buvęs pareigūnas nevykdė pareigų, nustatytų Tarnybos nuostatų 86 straipsnyje;

               —

               padėti dalyvauti arba teikti paramą atliekant kompetentingo įgaliotojo leidimus suteikiančio pareigūno pradėtą tyrimą dėl paslaugų teikėjų ir jų darbuotojų, turinčių teisę patekti į Parlamento pastatus ir turinčių prieigą prie Parlamento turto ir jo tvarkomos informacijos, elgesio;

               —

               padėti dalyvauti arba teikti paramą atliekant Sąjungos konfidencialios informacijos praradimo arba neteisėto atskleidimo tyrimus, kuriuos pradeda Parlamento pirmininkas, jei toks informacijos praradimas arba neteisėtas atskleidimas yra susijęs su Parlamento nariu, arba Generalinis sekretorius, jei tai susiję su kitais asmenimis, pagal 2013 m. balandžio 15 d. Biuro sprendimo dėl konfidencialios informacijos tvarkymo Europos Parlamente taisyklių 14 straipsnį;

               —

               bendradarbiauti su valstybių narių teisėsaugos institucijomis, joms atliekant tyrimus, taip pat ir susijusius su kontržvalgyba ir kovos su terorizmu priemonėmis;

               —

               bendradarbiauti su Europos kovos su sukčiavimu tarnyba pagal praktinius susitarimus, sudarytus su ta tarnyba.

               —

               bendradarbiauti su priimančiųjų valstybių narių ir trečiųjų šalių institucijomis joms atliekant tyrimus.

         29 straipsnis
   Tiriamosios priemonės atliekant papildomus tyrimus
   1.   Tiriamosios priemonės, kurių imasi SAFE GD atliekant papildomus tyrimus, apsiriboja gautais įgaliojimais ir atitinkama kompetentingos vidaus tarnybos arba kompetentingo išorės organo tyrimų įgaliojimų taikymo sritimi. Kompetentingas organas kuo išsamiau apibrėžia užduotis, kurias reikia atlikti.
   2.   Atsižvelgdamas į tai ir minėtomis sąlygomis SAFE GD gali:

               —

               apsaugoti incidentų vietas ir įrodymus;

               —

               kreiptis pagalbos į visus Parlamento pareigūnus ar kitus tarnautojus ar jam pagal sutartį dirbančius išorės subjektus;

               —

               užrašyti visų asmenų, galinčių suteikti papildomos informacijos apie faktus, parodymus;

               —

               patekti į visas Parlamento patalpas ar darbo vietas, kurioms netaikoma speciali tvarka, ir atlikti patikrinimus vietoje, įskaitant asmeninių daiktų patikrinimus;

               —

               gauti tyrimui būtinus dokumentus ir informaciją.

         3.   Informacijai (nesvarbu, kokios formos), perduodamai arba gaunamai atliekant papildomą tyrimą, taikomi profesinės paslapties reikalavimai.
   4.   Apklausos gali būti filmuojamos arba įrašomos, jei apklausiamas asmuo apie tai būtų iš anksto informuojamas ir būtų imamasi visų būtinų ir reikiamų priemonių asmens duomenų konfidencialumui užtikrinti.
   5.   Asmenys, dėl kurių atliekamas tyrimas, arba kurie, kaip tyrimo metu išaiškėja, gali būti prisidėję prie incidento, nedelsiant informuojami apie tą tyrimą. Šios informacijos teikimą galima atidėti, jei tai galėtų pakenkti tyrimui, arba tais atvejais, kai turi būti vykdomos tyrimo procedūros, priklausančios nacionalinės teisminės institucijos kompetencijai ir kai tyrimo tikslais reikia užtikrinti visišką slaptumą.
   6.   Kai tyrimas baigiamas, SAFE GD pateikia ataskaitą Generaliniam sekretoriui. Toje ataskaitoje išdėstomi tirti faktai ir aplinkybės ir prireikus saugumo ir saugos priemonės, kurių reikia imtis. Išvados, susijusios su atitinkamu konkrečiu asmeniu, negali būti parengtos tam asmeniui nesuteikus galimybės pateikti pastabas dėl su juo susijusių faktų.
   7.   Generalinis sekretorius perduoda ataskaitą atlikti tyrimą paprašiusiai vidaus tarnybai arba išorės organui. Jei tyrimas yra susijęs su Parlamento nariais, Generalinis sekretorius ataskaitos kopiją perduoda Parlamento pirmininkui.
   8 SKYRIUS

      BAIGIAMOSIOS NUOSTATOS

   30 straipsnis
   Ryšiai su priimančiosiomis valstybėmis narėmis ir trečiosiomis valstybėmis, nacionalinėmis valdžios institucijomis, kitomis ES institucijomis ir tarptautinėmis organizacijomis
   Nedarant poveikio kitų Parlamento tarnybų įgaliojimams ir atsakomybei, SAGE GD palaiko išorės ryšius su:

               a)

               kitų Sąjungos institucijų, įstaigų, organų ir agentūrų saugumo ir saugos skyriais klausimais, susijusiais su asmenų, pastatų ir turto Parlamente saugumu ir sauga;

               b)

               valstybių narių, trečiųjų šalių ir tarptautinių organizacijų bei įstaigų saugumo, saugos, žvalgybos ir grėsmės vertinimo tarnybomis, visų pirma nacionalinėmis saugumo ir saugos tarnybomis, klausimais, susijusiais su saugumu ir sauga Parlamente;

               c)

               policija, priešgaisrinės apsaugos ir kitomis skubios pagalbos tarnybomis visais einamaisiais ir ekstremaliųjų situacijų klausimais ir

               d)

               kitų Sąjungos institucijų, įstaigų, organų ir agentūrų ir tarptautinių institucijų saugumo ir saugos skyriais, siekdamas keistis geriausios praktikos pavyzdžiais ir prireikus skatindamas koordinavimą, netgi darbuotojų mokymų srityje.

         31 straipsnis
   Europos Parlamento nariams skirtas skundų teikimo mechanizmas
   Parlamento narys, kuris mano, kad šis sprendimas jam buvo taikytas netinkamai, gali apie tai pranešti Parlamento pirmininkui. Parlamento pirmininkas išnagrinėja šį klausimą ir, jei reikia, imasi atitinkamų veiksmų.
   32 straipsnis
   Įgyvendinimo taisyklės
   Europos Parlamento Generalinis sekretorius gali priimti šio sprendimo įgyvendinimo taisykles.
   33 straipsnis
   Panaikinimas
   Saugos taisyklės, patvirtintos Biuro 2001 m. spalio 1 ir 3 d., 2002 m. gruodžio 16 d. ir 2004 m. vasario 25 d. sprendimais, panaikinamos.
   34 straipsnis
   Įsigaliojimas ir paskelbimas
   Šis sprendimas įsigalioja 2018 m. kovo 17 d.

      (1)  OL L 8, 2001 1 12, p. 1.

      (2)  Europos Vadovų Taryba, Europos Sąjungos Ministrų Taryba, Europos Komisija, Europos išorės veiksmų tarnyba (EIVT), Europos Centrinis Bankas, NATO, TVF, JT, Pasaulio bankas, PPO.


title: 2018 m. vasario 27 d. Tarybos sprendimas (ES) 2018/319, kuriuo nustatoma pozicija, kurios Europos Sąjungos vardu turi būti laikomasi Tarptautinio vežimo geležinkeliais tarpvyriausybinės organizacijos Peržiūros komiteto 26-ojoje sesijoje dėl tam tikrų Tarptautinio vežimo geležinkeliais sutarties ir jos priedų pakeitimų

text:
5.3.2018

               LT

               Europos Sąjungos oficialusis leidinys

               L 62/10

         TARYBOS SPRENDIMAS (ES) 2018/319
   2018 m. vasario 27 d.
   kuriuo nustatoma pozicija, kurios Europos Sąjungos vardu turi būti laikomasi Tarptautinio vežimo geležinkeliais tarpvyriausybinės organizacijos Peržiūros komiteto 26-ojoje sesijoje dėl tam tikrų Tarptautinio vežimo geležinkeliais sutarties ir jos priedų pakeitimų
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 91 straipsnį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               remiantis Tarybos sprendimu 2013/103/ES (1), Sąjunga prisijungė prie 1980 m. gegužės 9 d. Tarptautinio vežimo geležinkeliais sutarties (toliau – COTIF sutartis) su pakeitimais, padarytais 1999 m. birželio 3 d. Vilniaus protokolu;

               (2)

               COTIF sutartį taiko visos valstybės narės, išskyrus Kiprą ir Maltą;

               (3)

               pagal COTIF sutarties 13 straipsnio 1 dalies c punktą buvo įsteigtas Tarptautinio vežimo geležinkeliais tarpvyriausybinės organizacijos (toliau – OTIF) peržiūros komitetas (toliau – peržiūros komitetas). Numatoma, kad peržiūros komitetas 2018 m. vasario 27 d. – kovo 1 d. vyksiančioje 26-ojoje sesijoje nuspręs dėl tam tikrų COTIF sutarties ir kai kurių jos priedų, būtent E priedo (Vienodosios infrastruktūros naudojimo tarptautiniam geležinkelių susisiekimui sutarties taisyklės – CUI), F priedo (Vienodosios techninių standartų tvirtinimo ir vienodų techninių normų, taikomų geležinkelio priemonėms, kurias ketinama naudoti tarptautiniam susisiekimui, priėmimo taisyklės – APTU) ir G priedo (Vienodosios tarptautiniam susisiekimui naudojamų geležinkelio priemonių techninio priėmimo taisyklės – ATMF), pakeitimų;

               (4)

               26-ojoje sesijoje peržiūros komitetas taip pat turi nuspręsti, ar priimti naują H priedą dėl saugaus traukinių eksploatavimo tarptautinio eismo srityje;

               (5)

               peržiūros komiteto darbo tvarkos taisyklių pakeitimų tikslas – atnaujinti tam tikras nuostatas atsižvelgiant į Sąjungos prisijungimą prie COTIF sutarties 2011 m., visų pirma nuostatas dėl regioninės organizacijos balsavimo teisės ir kvorumo nustatymo;

               (6)

               COTIF sutarties pakeitimų tikslas – patobulinti ir palengvinti COTIF sutarties peržiūros tvarką, siekiant darnaus ir greito COTIF sutarties ir jos priedų pakeitimų įgyvendinimo ir užkirsti kelią neigiamam dabartinės ilgos peržiūros tvarkos poveikiui, įskaitant peržiūros komiteto ir OTIF generalinės asamblėjos priimtų pakeitimų vidinio ir išorinio nesuderinamumo, ypač su Sąjungos teise, riziką;

               (7)

               E priedo (CUI) pakeitimų tikslas – paaiškinti CUI vienodųjų taisyklų taikymo sritį siekiant užtikrinti, kad tos taisyklės būtų sistemingiau taikomos pagal numatytą paskirtį, t. y. tarptautiniam geležinkelių transporto eismui, kaip antai krovinių koridoriams arba tarptautiniam keleivių vežimui geležinkeliais;

               (8)

               F (APTU) ir G (ATMF) priedų pakeitimų tikslas – suderinti OTIF ir Sąjungos taisykles, visų pirma po to, kai 2016 m. Sąjunga priėmė ketvirtąjį geležinkelių dokumentų rinkinį;

               (9)

               nauju H priedu ketinama didinti sąveiką už Sąjungos ribų remiantis suderintų kriterijų, pagal kuriuos valstybės valdžios institucijos geležinkelio įmonėms išduoda saugos sertifikatus kaip įrodymą, kad geležinkelio įmonės atitinkamoje valstybėje gali saugiai eksploatuoti traukinius, principu;

               (10)

               dauguma siūlomų pakeitimų atitinka Sąjungos teisę ir strateginius tikslus, todėl Sąjunga jiems turėtų pritarti. Kai kuriuos pakeitimus reikia plačiau aptarti Sąjungoje, todėl 26-ojoje peržiūros komiteto sesijoje jiems reikėtų nepritarti;

               (11)

               todėl Sąjungos pozicija 26-ojoje peržiūros komiteto sesijoje turėtų būti grindžiama šio sprendimo priedu,

         PRIĖMĖ ŠĮ SPRENDIMĄ:
   1 straipsnis
   1.   Pozicija, kurios Europos Sąjungos vardu turi būti laikomasi pagal 1980 m. gegužės 9 d. Tarptautinio vežimo geležinkeliais sutartį su pakeitimais, padarytais 1999 m. birželio 3 d. Vilniaus protokolu, įsteigto peržiūros komiteto 26-ojoje sesijoje, grindžiama šio sprendimo priedu.
   2.   Dėl neesminių šio sprendimo priede nurodytų dokumentų pakeitimų Sąjungos atstovai peržiūros komitete gali sutarti be papildomo Tarybos sprendimo.
   2 straipsnis
   Priimtas peržiūros komiteto sprendimas skelbiamas Europos Sąjungos oficialiajame leidinyje.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2018 m. vasario 27 d.

            Tarybos vardu

            Pirmininkė

         E. ZAHARIEVA

      (1)  2011 m. birželio 16 d. Tarybos sprendimas 2013/103/ES dėl Europos Sąjungos ir Tarptautinio vežimo geležinkeliais tarpvyriausybinės organizacijos susitarimo dėl Europos Sąjungos prisijungimo prie 1980 m. gegužės 9 d. Tarptautinio vežimo geležinkeliais sutarties (COTIF) su pakeitimais, padarytais 1999 m. birželio 3 d. Vilniaus protokolu, pasirašymo ir sudarymo (OL L 51, 2013 2 23, p. 1).

      PRIEDAS
      1.   ĮVADAS
      OTIF Generalinis sekretoriatas sušaukė COTIF99 Peržiūros komiteto 26-ąją sesiją, kuri vyks 2018 m. vasario 27 d.–kovo 1 d. Berne, Šveicarijoje. Su darbotvarkės punktais susiję dokumentai pateikiami OTIF interneto svetainėje šiuo adresu http://otif.org/en/?page_id=126
      2.   PASTABOS DĖL DARBOTVARKĖS PUNKTŲ

         1 darbotvarkės punktas. Posėdžio pradžia ir kvorumo nustatymas

         Dokumentas (-ai): nėra

         Kompetencija: Sąjungos (pasidalijamoji)

         Naudojimasis balsavimo teisėmis: netaikoma

         Pozicija: nėra

         2 darbotvarkės punktas. Pirmininko ir jo pavaduotojo išrinkimas

         Dokumentas (-ai): nėra

         Kompetencija: Sąjungos (pasidalijamoji)

         Naudojimasis balsavimo teisėmis: valstybės narės

         Pozicija: nėra

         3 darbotvarkės punktas. Darbotvarkės priėmimas

         Dokumentas (-ai): LAW-17125-CR 26/3.1

         Kompetencija: Sąjungos (pasidalijamoji ir išimtinė)

         Naudojimasis balsavimo teisėmis: Sąjunga

         Pozicija: pritarti tvirtinti pateiktam darbotvarkės projektui.

         4 darbotvarkės punktas. Darbo tvarkos taisyklių pakeitimas

         Dokumentas (-ai): LAW-17125-CR 26/4

         Kompetencija: Sąjungos (pasidalijamoji ir išimtinė)

         Naudojimasis balsavimo teisėmis: Sąjunga

         Pozicija: pritarti pasiūlytiems OTIF Peržiūros komiteto darbo tvarkos taisyklių pakeitimams, išskyrus šiuos punktus:

                  a.

                  Darbo tvarkos taisyklių 9 straipsnio 2 dalyje turėtų būti numatyta: „Laikotarpis yra 12 savaičių, jei dokumentas pateikiamas visomis trimis darbo kalbomis.“ ir

                  b.

                  nepritarti Darbo tvarkos taisyklių 9 straipsnio 4 dalies pakeitimui dėl balsavimo, jei nėra redakcijų tam tikromis kalbomis.

            Dabartinė Peržiūros komiteto darbo tvarkos taisyklių redakcija parengta prieš Sąjungai prisijungiant prie COTIF sutarties, tam tikros jos nuostatos pasenusios ir jas reikia atnaujinti. Visų pirma reikia pakeisti nuostatas dėl Sąjungos teisių balsuoti ir kvorumo nustatymo (4, 20 ir 21 straipsniai), kad būtų laikomasi COTIF 38 straipsnio ir ES ir OTIF susitarimo.

         5 darbotvarkės punktas. Pagrindinio sutarties teksto dalinė peržiūra. COTIF peržiūros tvarkos pakeitimas

         Dokumentas (-ai): LAW-17126-CR 26/5

         Kompetencija: Sąjungos (pasidalijamoji)

         Naudojimasis balsavimo teisėmis: valstybės narės

         Pozicija: pritarti peržiūrėtam sutarties 34 straipsniui, kurį siūloma priimti: nustatyti fiksuotą Generalinės Asamblėjos priimtų priedų pakeitimų įsigaliojimo laikotarpį (36 mėnesius), taip pat lankstumo sąlygą, kad tokį laikotarpį kiekvienu konkrečiu atveju būtų galima pratęsti, jeigu Generalinė Asamblėja 14 straipsnio 6 dalyje nustatyta balsų dauguma taip nuspręstų.
      Pasiūlymo tikslas – patobulinti ir palengvinti COTIF sutarties peržiūros tvarką, siekiant darnaus ir greito sutarties ir jos priedų pakeitimų įgyvendinimo ir užkirsti kelią neigiamam dabartinės ilgos peržiūros tvarkos poveikiui, įskaitant Peržiūros komiteto ir Generalinės Asamblėjos priimtų pakeitimų vidinio ir išorinio nesuderinamumo, ypač su Sąjungos teise, riziką. OTIF sekretoriato rekomendacijoje atspindėtas atitinkamoje darbo grupėje, kuri šį klausimą svarstė, vyraujantis požiūris. Nustatyta, kad OTIF nariai turėtų pajėgti perkelti priimtus pakeitimus, taip pat parlamentinėmis procedūromis, per trejus metus. Pasiūlymas yra būtinas veiksmingam OTIF veikimui ir plėtrai paremti.

         6 darbotvarkės punktas. Dalinė CIM vienodųjų taisyklių peržiūra. Generalinio sekretoriaus ataskaita

         Dokumentas (-ai): LAW-17126-CR 26/6

         Kompetencija: Sąjungos (pasidalijamoji ir išimtinė)

         Naudojimasis balsavimo teisėmis: Sąjungos (jeigu balsuojama)

         Pozicija: atsižvelgti į Generalinio sekretoriaus ataskaitą, pateikti tam tikros informacijos apie atitinkamą vykdomą veiklą ir pokyčius, paskatinti toliau vertinti muitinių ir geležinkelių transporto reglamentavimo sąsajas, pritarti teisės ekspertų grupės sudarymui arba alternatyviai koordinavimo tvarkai veikiančiuose OTIF organuose dėl muitinių klausimų ir krovinių vežimo dokumentų skaitmeninimo.

         7 darbotvarkės punktas. Dalinė CUI vienodųjų taisyklių peržiūra

         Dokumentas (-ai): LAW-17128-CR 26/7.1; LAW-17129-CR 26/7.2

         Kompetencija: Sąjungos (pasidalijamoji)

         Naudojimasis balsavimo teisėmis: valstybės narės

         Pozicija: pritarti pasiūlymams pakeisti CUI 1 straipsnio 1 ir 2, 3 dalis (įrašyti naują aa punktą ir pakeisti b, c bei g punktus), 5 straipsnio 1 dalį, 5a straipsnio 1 ir 2 dalis, 7 straipsnio 2 dalį, 8 straipsnio 1 ir 2 dalis, 9 straipsnio 1 dalį ir 10 straipsnio 3 dalį ir OTIF Generalinio sekretoriaus prašyti pateikti visus CUI vienodųjų taisyklių pakeitimus Generalinei Asamblėjai, kad ši priimtų sprendimą.
      Pagrindinio esminio pakeitimo tikslas – paaiškinti CUI vienodųjų taisyklių taikymo sritį: 3 straipsnyje įrašyti „tarptautinio geležinkelių transporto eismo“ apibrėžtį – „eismas, kuriam naudojama tarptautinė traukinio linija arba kelios sujungtos nacionalinės traukinių linijos, kurios yra ne mažiau kaip dviejose valstybėse ir kurias koordinuoja atitinkami infrastruktūros valdytojai“, ir atitinkamai pakeisti 1 straipsnį („Taikymo sritis“), bet kartu išsaugoti ryšį su CIV ir CIM vienodosiomis taisyklėmis.
      Taip siekiama užtikrinti, kad CUI vienodosios taisyklės būtų sistemingiau taikomos pagal numatytą paskirtį, t. y. tarptautiniam geležinkelių transporto eismui. Peržiūros komitetui pasiūlytas pakeitimo projektas atitinka kompromisinį OTIF ad hoc darbo grupės, posėdžiavusios keturis kartus: 2014 m. gruodžio 10 d., 2015 m. liepos 8 d., 2015 m. lapkričio 24 d. ir 2016 m. gegužės 31 d., parengtą tekstą. Komisija prisidėjo prie to rezultato, kuris, atsižvelgiant į COTIF sutarties taikymo sritį ir tikslą, t. y. tarptautinį vežimą, patvirtina, kad CUI vienodosios taisyklės taikomos tarptautiniam geležinkelių transporto eismui, kaip nustatyta naujojoje apibrėžtyje.
      Komisija įvertino, kad OTIF sekretoriato siūlomas 1 ir 3 straipsnių pakeitimų projektas yra suderinamas su Sąjungos acquis apibrėžtimis ir nuostatomis dėl geležinkelių infrastruktūros valdymo ir infrastruktūros valdytojų tarpusavio koordinavimo (pvz., Direktyvos 2012/34/ES (nauja redakcija) 40, 43 ir 46 straipsniai).
      OTIF sekretoriato pasiūlyto 8 straipsnio („Valdytojo atsakomybė“) pakeitimo projektas iš esmės yra redakcinio pobūdžio ir neturi poveikio nuostatos taikymo sričiai ar esmei. Pasiūlytas 9 straipsnio ir 3, 5, 5a, 7 ir 10 straipsnių pakeitimų projektas yra tik redakcinio pobūdžio.

         8 darbotvarkės punktas. Naujas H priedas dėl saugaus traukinių eksploatavimo tarptautinio eismo srityje

         Dokumentas (-ai): LAW-17130-CR26/8/9/10; LAW-17131-CR26/8.1; LAW-17132-CR 26/8.2

         Kompetencija: Sąjungos (išimtinė)

         Naudojimasis balsavimo teisėmis: Sąjunga

         Pozicija:

      pritarti pasiūlymui (LAW-17131-CR26/8.1) naują H priedą dėl saugaus traukinių eksploatavimo tarptautinio eismo srityje įtraukti į COTIF ir kad sprendimą priimtų Generalinė Asamblėja, jeigu (išbraukiamas tekstas pažymėtas perbraukimu; įrašomas tekstas, jei yra, – pabraukimu):

                  —

                  2 straipsnio b punkte žodžius „sertifikavimo institucija“ pakeisti žodžiais „saugos sertifikavimo institucija“. Keitimas turi būti daromas nuosekliai visame tekste. Tekste vokiečių kalba: vietoj žodžio „Zertifizierungsbehörde“ įrašomas žodis „Sicherheitsbescheinigungsbehörde“. Tekste prancūzų kalba: vietoj žodžių „autorité de certification“ įrašomi žodžiai „autorité de certification de sécurité“.

                  —

                  4 straipsnio 1 dalyje įrašomas sakinys „saugos sertifikavimo institucija ir priežiūros institucija, nurodytos 6 straipsnio 1 dalyje, gali būti du atskiri subjektai arba jos gali būti įtrauktos į tą pačią organizaciją.“

                  —

                  6 straipsnio 1 dalyje įrašomas sakinys „priežiūros institucija ir saugos sertifikavimo institucija, nurodytos 4 straipsnio 1 dalyje, gali būti du atskiri subjektai arba jos gali būti įtrauktos į tą pačią organizaciją.“

                  —

                  8 straipsnio 3 dalies tekstas pakeičiamas taip: „Siekiant suderintai įgyvendinti šių vienodųjų taisyklių reikalavimus, į šių vienodųjų taisyklių priedus įtraukiami:

                     (…)

                                 […]a)

                                 su saugos valdymo sistemos reikalavimais susijęs bendrasis saugos būdas, kurį saugos sertifikavimo institucijos turi taikyti išduodamos saugos sertifikatus, o geležinkelio įmonės ir infrastruktūros valdytojai – rengdami, įgyvendindami, prižiūrėdami ir tobulindami savo saugos valdymo sistemas;

                                 […]b)

                                 bendrasis stebėsenos saugos būdas, kurį taiko geležinkelio įmonės[…], infrastruktūros valdytojai ir už techninę priežiūrą atsakingi subjektai“.

                                    c)

                                    būtinos sąsajos su bendruoju saugos būdu, susijusiu su pavojaus lygio nustatymu ir vertinimu, kurį turi taikyti geležinkelio įmonės, infrastruktūros valdytojai ir už techninę priežiūrą atsakingi subjektai, atlikdami bet kokį techninį, veiklos ar organizacinį geležinkelio sistemos pakeitimą;

                                 d)

                                 bendrasis priežiūros saugos būdas, kurį turi taikyti priežiūros institucijos.“

                  —

                  2 straipsnio f punkto redakcinis patobulinimas, siekiant terminus suderinti su Sąjungos terminija (tekstas vokiečių kalba): „„Eisenbahnsystem“ das Schienennetz in jedem Vertragsstaat, bestehend aus […]

                        Strecken
                     , Bahnhöfen, Drehscheiben und Terminals“.

                  —

                  7 straipsnio 4 dalies redakcinis patobulinimas (tekstas vokiečių kalba): „Die am Betrieb von Zügen im internationalen Verkehr beteiligten Infrastrukturbetreiber und Eisenbahnunternehmen haben […]

                        ein

                     Sicherheitsmanagementsystem einzurichten und dessen korrekte Anwendung in Übereinstimmung mit diesen Einheitlichen Rechtsvorschriften zu kontrollieren.“

            Sutikti prašyti Generalinio sekretoriaus iš dalies pakeisti aiškinamąją ataskaitą, pritarti naujam H priedui ir jį pateikti Generalinei Asamblėjai, kad ši jį patvirtintų.
      Siekiant į COTIF įtraukti naują H priedą, pritarti (LAW-17131-CR26/8.2) COTIF 2, 6, 20, 33 ir 35 straipsnių pakeitimams ir sutikti paprašyti Generalinio sekretoriaus pakeitimus pateikti Generalinei Asamblėjai, kad ši priimtų sprendimą.
      Naujo H priedo projekte pateikiamos nuostatos, pagal kurias reguliuojamas saugus traukinių eksploatavimas tarptautinio eismo srityje ir siekiama COTIF suderinti su Sąjungos acquis bei remti sąveiką už Europos Sąjungos ribų. Pasiūlytas tekstas atitinka naujosios Saugos direktyvos (ES) 2016/798 ir susijusių antrinės teisės aktų nuostatas, išskyrus nereikšmingus klausimus, kuriuos reikėtų išspręsti minėtais pasiūlymais. Kaip minėta, siekiant įtraukti šį naują H priedą, taip pat reikia pakeisti tam tikras COTIF sutarties nuostatas.

         9 darbotvarkės punktas. Dalinė ATMF vienodųjų taisyklių peržiūra

         Dokumentas (-ai): LAW-17130-CR26/8/9/10; LAW-17133-CR26/9; LAW-17134-CR26/09–10

         Kompetencija: Sąjungos (išimtinė)

         Naudojimasis balsavimo teisėmis: Sąjunga

         Pozicija: pritarti OTIF sekretoriato pasiūlytam daliniam ATMF vienodųjų taisyklių pakeitimui, jeigu (išbraukiamas tekstas pažymėtas perbraukimu; įrašomas tekstas, jei yra, – pabraukimu):

                  —

                  7 straipsnio 1a dalies tekstas pakeičiamas taip: „Transporto priemonės atitinka vienodas technines normas (UTP), taikytinas tuo metu, kai teikiamas prašymas dėl priėmimo, patobulinimo arba atnaujinimo pagal šias vienodąsias taisykles,
                        ir atsižvelgiant į perkėlimo strategiją UTP taikyti, kaip nustatyta APTU 8 straipsnio 2a dalyje ir 8 straipsnio 4 dalies f punkte, ir galimybes daryti išimtis, kaip nustatyta ATMF 7a straipsnyje
                     ; ši atitiktis yra nuolatos išlaikoma, kol kiekviena transporto priemonė naudojama.

                  —

                        CTE atsižvelgia į poreikį parengti šių vienodųjų taisyklių priedą ir įtraukti nuostatas, pagal kurias pareiškėjams būtų užtikrinamas didesnis teisinis tikrumas dėl taikytinų normų dar prieš jiems pateikiant prašymą dėl transporto priemonės priėmimo, patobulinimo arba atnaujinimo
                     .“

                  —

                  2 straipsnio w punkte pakeisti apibrėžtį ir vartoti terminą „transporto priemonė“ nuosekliai visame tekste (visomis kalbomis). Apibrėžtis turėtų būti išdėstyta taip: „transporto priemonė – bėgiais judanti ratinė geležinkelių transporto priemonė su traukos sistema arba be jos.“ Visame tekste turėtų būti vartojamas terminas „transporto priemonė (-ės)“, o ne terminas „geležinkelių transporto priemonė (-ės)“, kuris vartojamas tam tikrose vietose.

                  —

                  5 straipsnio redakcinis patobulinimas (tekstas vokiečių kalba): žodį „Notifikation““ pakeisti žodžiu „Notifizierung“ šiame tekste: „Jeder Vertragsstaat hat durch […]

                        Notifizierung […]
                     .“ ir toliau „Die […]

                        Notifizierungen

                     können durch regionale Organisationen, die dem COTIF beigetreten sind, im Namen von Vertragsstaaten, die Mitglied der betreffenden Organisation sind, vorgenommen werden.“

                  —

                  10 straipsnio redakcinis patobulinimas (tekstas vokiečių kalba): žodį „Verzeichnis“ pakeisti žodžiu „Dossier“ šiame tekste „Wenn eine neue Betriebszulassung erforderlich ist, hat der Antragsteller dem betreffenden Vertragsstaat ein das Vorhaben beschreibendes […]

                        Dossier

                     zu übersenden.“ ir toliau „Der Vertragsstaat hat seine Entscheidung spätestens vier Monate nach der Vorlage des voll-ständigen […]

                        Dossiers

                     durch den Antragsteller zu treffen“.

                  —

                  13 straipsnio 1 dalies a punkto redakcinis patobulinimas (tekstas anglų ir vokiečių kalbomis): santrumpą CTE pakeisti visu komiteto pavadinimu šiame tekste: „comply with the specifications adopted by the […]

                        Committee of Technical Experts
                     ;“ ir „mit den vom […]

                        Fachausschuss für technische Fragen

                     angenommenen Spezifikationen übereinstimmen;“.

                  —

                  įrašyti šį 14 straipsnį: „14 straipsnis. Priedai ir rekomendacijos

                                 1.

                                 Techninių ekspertų komitetas nusprendžia, ar priimti priedą ar nuostatą, kuria jis iš dalies keičiamas, pagal Sutarties 16, 20 straipsniuose ir 33 straipsnio 6 dalyje nustatytą tvarką. Sprendimai įsigalioja pagal Sutarties 35 straipsnio 3 ir 4 dalis.

                                 2.

                                 Prašymą dėl priedo priėmimo arba jį iš dalies keičiančias nuostatas gali priimti: a) bet kuri susitariančioji valstybė; b) bet kuri regioninė organizacija, kaip apibrėžta ATMF 2 straipsnio x punkte; c) bet kuri tarptautinė atstovų asociacija, kurios nariams priedo buvimas yra būtinas dėl saugos ir ekonominių priežasčių vykdant savo veiklą.

                                 3.

                                 Už priedų rengimą remiantis prašymais, pateiktais pagal 2 dalį, atsakingas Techninių ekspertų komitetas, kuriam padeda atitinkamos darbo grupės ir Generalinis sekretorius.

                                 4.

                                 Techninių ekspertų komitetas gali rekomenduoti metodus ir praktiką, susijusius su tarptautiniam susisiekimui naudojamų geležinkelio priemonių techniniu priėmimu.“

            ATMF vienodųjų taisyklių nuostatos yra suderintos su Europos Sąjungos Sąveikos direktyva 2008/57/EB ir su dalimi Saugos direktyvos 2009/49/EB. Priėmusi ketvirtąjį geležinkelių dokumentų rinkinį, Sąjunga pakeitė kai kurias šios acquis nuostatas. Remdamiesi Komisijos analize, OTIF sekretoriatas ir darbo grupė parengė pakeitimus, susijusius su ATMF vienodųjų taisyklių 2, 3a, 5, 6, 7, 10, 10b, 11 ir 13 straipsniais. Šie pakeitimai yra būtini siekiant suderinti tam tikrą terminiją su naujosiomis ES nuostatomis ir atsižvelgti į tam tikrus procedūrinius pasikeitimus ES, visų pirma į tai, kad ES geležinkelių agentūra bus kompetentinga išduoti leidimus transporto priemonėms. Pagrindiniam ATMF principui pasiūlyti pakeitimai poveikio neturi.

         10 darbotvarkės punktas. Dalinė APTU vienodųjų taisyklių peržiūra

         Dokumentas (-ai): LAW-17130-CR26/8/9/10; LAW-17135-CR26/10; LAW-17134-CR26/09–10

         Kompetencija: Sąjungos (išimtinė)

         Naudojimasis balsavimo teisėmis: Sąjunga

         Pozicija: pritarti siūlymui priimti COTIF sutarties F priedo 8 straipsnio pakeitimus ir patvirtinti atitinkamos aiškinamosios ataskaitos pakeitimus.
      ATMF vienodųjų taisyklių nuostatos yra suderintos su Sąveikos direktyvos 2008/57/EB nuostatomis, visų pirma nuostatomis, susijusiomis su vienodų techninių normų turiniu (UTP) ir jų lygiavertiškumu Europos Sąjungos techninėmis sąveikos specifikacijoms (TSS). Priėmusi ketvirtąjį geležinkelių dokumentų rinkinį, visų pirma Sąveikos direktyvos (ES) 2016/797 naują redakciją, Sąjunga pakeitė kai kurias šios acquis nuostatas. Remdamiesi Komisijos analize, OTIF sekretoriatas ir atitinkama darbo grupė parengė APTU vienodųjų taisyklių pakeitimus, kad užtikrintų nuolatinį derinimą su Sąjungos teise. Su APTU vienodųjų taisyklių 8 straipsniu susijusių pakeitimų esmė – į UTP, kurios lygiavertės Europos Sąjungos TSS, įrašomi du skirsniai. Šie pakeitimai yra būtini siekiant užtikrinti, kad ateityje Europos Sąjungos TSS ir COTIF UTP turinys išliktų lygiavertis. Dėl pasiūlytų pakeitimų pagrindinis APTU principas nesikeičia.

         11 darbotvarkės punktas. Bendra diskusija dėl poreikio suderinti prieigos sąlygas

         Dokumentas (-ai): LAW-17130-CR26/11

         Kompetencija: Sąjungos (pasidalijamoji)

         Naudojimasis balsavimo teisėmis: netaikoma

         Pozicija: nėra

         12 darbotvarkės punktas. Kiti klausimai

         Dokumentas (-ai): LAW-17130-CR26/12

         Kompetencija: Sąjungos (pasidalijamoji)

         Naudojimasis balsavimo teisėmis: valstybės narės

         Pozicija: neprieštarauti teisės ekspertų grupės sudarymui siekiant paremti ir palengvinti esamų OTIF organų veiklą teisės srityje ir užtikrinti veiksmingą sutarties valdymą.

         13 darbotvarkės punktas. Dalinė CUV vienodųjų taisyklių peržiūra

         Dokumentas (-ai): LAW-17144-CR 26/13 (Šveicarijos pateiktas pasiūlymas)

         Kompetencija: Sąjungos (pasidalijamoji)

         Naudojimasis balsavimo teisėmis: valstybės narės

         Pozicija: nepritarti Šveicarijos apsvarstyti pateiktam pasiūlymui dėl CUV vienodųjų taisyklių 7 straipsnio pakeitimo.
      CUV vienodųjų taisyklių 7 straipsnio 1 dalis yra susijusi su transporto priemonės valdytojo ir transporto priemonės naudotojo (geležinkelio įmonių) atsakomybe, jeigu transporto priemone padaroma žala ir jos priežastis yra transporto priemonės defektas. Šiuo pakeitimo projektu siūloma nustatyti naują kriterijų: teikti įrodymus dėl valdytojo atsakomybės už transporto priemonės defekto padarytą žalą. Pagal dabartinį CUV vienodųjų taisyklių 7 straipsnį, jeigu jį taikytų susitariančiosios šalys, transporto priemonės turėtojas atsako už transporto priemonės padarytą žalą tik jeigu įrodoma jo kaltė. Pagal siūlomą pakeitimą, atrodytų, kad įtraukiamas dar vienas kriterijus: kad turėtojas turi įrodyti, kad jis nėra atsakingas už defektą, dėl kurio atsirado žala.
      Dabartinio CUV 7 straipsnio 2 dalyje patikslinama, kad „sutarties šalys gali susitarti dėl kitokių nuostatų, negu įtvirtinta 1 dalyje“. Tuo remdamosi sektoriaus įmonės 2013–2016 m. vykdė derybas ir pasiekė susitarimą, kurį patvirtino 600 geležinkelių įmonių ir kuriuo leidžiami vagonų bendrųjų naudojimo sąlygų (GCU) būtini pakeitimai, kad būtų geriau išaiškintos vagonų savininkų pareigos. Pasirašytu susitarimu GCU papildomos nauju 27 straipsniu dėl atsakomybės principo, kai vagonu padaroma žala, siekiant didesnės pusiausvyros ir didesnio aiškumo visam sektoriui, jeigu vagonu padaroma žala. Įvedama sąvoka „kaltės prezumpcija“, kuri leidžia reikalauti valdytojo atsakomybės už transporto priemonės gedimą, kurį sukėlė techninės priežiūros pareigos nevykdymas. Šis pakeitimas taikomas nuo 2017 m. sausio 1 d. Šiandien dauguma Sąjungoje veikiančių valdytojų ir geležinkelio įmonių taiko GCU. Todėl Šveicarijos pasiūlymas nėra būtinas, nes sektoriaus įmonių pasiekti susitarimai yra pakankami, kad būtų aiškiai apibrėžta valdytojų ir geležinkelio įmonių atsakomybė, jeigu pagal pardavimo sutartį įsigyta transporto priemone būtų padaryta žala. Nėra jokių požymių, kad šiuo susitarimu nebūtų užtikrinama derama atitinkamų šalių interesų pusiausvyra. Be to, pasiūlyti pakeitimai nėra tvirtai ir pakankamai pagrindžiami.


6.3.2018

               LT

               Europos Sąjungos oficialusis leidinys

               C 86/154

         P8_TA(2016)0245
   Audito Rūmų nario skyrimas: Rimantas Šadžius
   2016 m. birželio 7 d. Europos Parlamento sprendimas dėl siūlymo skirti Rimantą Šadžių Audito Rūmų nariu (C8-0126/2016 – 2016/0805(NLE))
   (Konsultavimasis)
   (2018/C 086/28)

      Europos Parlamentas,

               —

               atsižvelgdamas į Sutarties dėl Europos Sąjungos veikimo 286 straipsnio 2 dalį, pagal kurią Taryba kreipėsi į Parlamentą dėl konsultacijos (C8–0126/2016),

               —

               atsižvelgdamas į Darbo tvarkos taisyklių 121 straipsnį,

               —

               atsižvelgdamas į Biudžeto kontrolės komiteto pranešimą (A8–0183/2016),

               A.

               kadangi Parlamento Biudžeto kontrolės komitetas įvertino siūlomo kandidato kvalifikaciją, visų pirma atsižvelgdamas į Sutarties dėl Europos Sąjungos veikimo 286 straipsnio 1 dalyje nustatytus reikalavimus;

               B.

               kadangi per 2016 m. gegužės 23 d. Biudžeto kontrolės komiteto posėdį buvo surengtas kandidato, kurį Taryba siūlo skirti Audito Rūmų nariu, klausymas;

               1.

               teikia teigiamą nuomonę dėl Tarybos pasiūlymo paskirti Rimantą Šadžių Audito Rūmų nariu;

               2.

               paveda Pirmininkui perduoti šį sprendimą Tarybai ir susipažinti – Audito Rūmams, kitoms Europos Sąjungos institucijoms ir valstybių narių audito institucijoms.


title: 2018 m. vasario 28 d. Valstybių narių vyriausybių atstovų sprendimas (ES, Euratomas) 2018/335 dėl Teisingumo Teismo teisėjų ir generalinių advokatų skyrimo

text:
7.3.2018

               LT

               Europos Sąjungos oficialusis leidinys

               L 64/1

         VALSTYBIŲ NARIŲ VYRIAUSYBIŲ ATSTOVŲ SPRENDIMAS (ES, Euratomas) 2018/335
   2018 m. vasario 28 d.
   dėl Teisingumo Teismo teisėjų ir generalinių advokatų skyrimo
   EUROPOS SĄJUNGOS VALSTYBIŲ NARIŲ VYRIAUSYBIŲ ATSTOVAI,
   atsižvelgdami į Europos Sąjungos sutartį, ypač į jos 19 straipsnį,
   atsižvelgdami į Sutartį dėl Europos Sąjungos veikimo, ypač į jos 253 ir 255 straipsnius,
   atsižvelgdami į Europos atominės energijos bendrijos steigimo sutartį, ypač į jos 106a straipsnio 1 dalį,
   kadangi:

               (1)

               2018 m. spalio 6 d. baigiasi keturiolikos Teisingumo Teismo teisėjų ir penkių generalinių advokatų kadencija. Todėl reikėtų paskirti asmenis į šias pareigas laikotarpiui nuo 2018 m. spalio 7 d. iki 2024 m. spalio 6 d.;

               (2)

               Teisingumo Teismo teisėjus Alexander ARABADJIEV, Jean-Claude BONICHOT, Thomas VON DANWITZ, Carl Gustav FERNLUND, Egils LEVITS, Constantinos LYCOURGOS, Jiří MALENOVSKÝ ir teisėją Alexandra PRECHAL buvo pasiūlyta paskirti dar vienai kadencijai. Teisingumo Teismo generalinius advokatus Yves BOT ir Maciej SZPUNAR buvo pasiūlyta paskirti dar vienai kadencijai. Be to, Teisingumo Teismo teisėjos pareigoms eiti buvo pasiūlyta Lucia Serena ROSSI kandidatūra, o Teisingumo Teismo generalinio advokato pareigoms eiti buvo pasiūlyta Giovanni PITRUZZELLA kandidatūra;

               (3)

               Sutarties dėl Europos Sąjungos veikimo 255 straipsniu įsteigtas komitetas pateikė nuomonę dėl pirmiau nurodytų kandidatų tinkamumo eiti Teisingumo Teismo teisėjo ir generalinio advokato pareigas,

         PRIĖMĖ ŠĮ SPRENDIMĄ:
   1 straipsnis
   Laikotarpiui nuo 2018 m. spalio 7 d. iki 2024 m. spalio 6 d. Teisingumo Teismo teisėjais ir teisėjomis skiriami:

               —

               Alexander ARABADJIEV,

               —

               Jean-Claude BONICHOT,

               —

               Thomas VON DANWITZ,

               —

               Carl Gustav FERNLUND,

               —

               Egils LEVITS,

               —

               Constantinos LYCOURGOS,

               —

               Jiří MALENOVSKÝ,

               —

               Alexandra PRECHAL,

               —

               Lucia Serena ROSSI.

         2 straipsnis
   Laikotarpiui nuo 2018 m. spalio 7 d. iki 2024 m. spalio 6 d. Teisingumo Teismo generaliniais advokatais skiriami:

               —

               Yves BOT,

               —

               Giovanni PITRUZZELLA,

               —

               Maciej SZPUNAR.

         3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2018 m. vasario 28 d.

            Pirmininkas

         D. TZANTCHEV


title: 2018 m. kovo 6 d. Tarybos sprendimas (BUSP) 2018/340, kuriuo sudaromas projektų, kurie turės būti parengti pagal PESCO sistemą, sąrašas

text:
8.3.2018

               LT

               Europos Sąjungos oficialusis leidinys

               L 65/24

         TARYBOS SPRENDIMAS (BUSP) 2018/340
   2018 m. kovo 6 d.
   kuriuo sudaromas projektų, kurie turės būti parengti pagal PESCO sistemą, sąrašas
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 46 straipsnio 6 dalį,
   atsižvelgdama į 2017 m. gruodžio 11 d. Tarybos sprendimą (BUSP) 2017/2315, kuriuo nustatomas nuolatinis struktūrizuotas bendradarbiavimas (PESCO) ir nustatomas dalyvaujančių valstybių narių sąrašas (1),
   atsižvelgdama į Vokietijos Federacinės Respublikos, Ispanijos Karalystės, Prancūzijos Respublikos ir Italijos Respublikos pasiūlymą,
   kadangi:

               (1)

               2017 m. gruodžio 11 d. Taryba priėmė sprendimą (BUSP) 2017/2315;

               (2)

               to sprendimo 4 straipsnio 2 dalies e punkte numatyta, kad Taryba turi priimti sprendimą arba rekomendaciją, kuria sudaromas projektų, kurie bus parengti pagal nuolatinio struktūrizuoto bendradarbiavimo (toliau – PESCO) sistemą ir kuriuose atsispindėtų parama pajėgumų plėtojimui bei didelės paramos teikimas atsižvelgiant į priemones ir pajėgumus bendros saugumo ir gynybos politikos operacijoms ir misijoms, sąrašas;

               (3)

               2017 m. gruodžio 11 d. valstybės narės, dalyvaujančios PESCO, priėmė deklaraciją, kurioje pateikė pradinį 17 projektų, kurie turėtų būti pradėti pagal PESCO sistemą, sąrašą, grindžiamą pateiktais projektų pasiūlymais. Ta deklaracija buvo priimta siekiant, kad Taryba 2018 m. pradžioje priimtų oficialų sprendimą, kaip numatyta Europos Sąjungos sutarties 46 straipsnio 6 dalyje ir Sprendimo (BUSP) 2017/2315 5 straipsnyje;

               (4)

               Sprendimo (BUSP) 2017/2315 5 straipsnio 2 dalies antroje pastraipoje numatyta, kad kiekvieno pavienio projekto narių sąrašas turi būti pridedamas prie Tarybos sprendimo, kaip nurodyta 4 straipsnio 2 dalies e punkte;

               (5)

               siekiant užtikrinti nuoseklumą, visų pagal PESCO pradėtų projektų įgyvendinimas bus grindžiamas bendru projektų valdymo taisyklių rinkiniu, įskaitant, inter alia, taisykles dėl stebėtojų vaidmens, jei reikia, kurios turi būti priimtos pagal Sprendimo (BUSP) 2017/2315 4 straipsnio 2 dalies f punktą ir kurias dalyvaujančios valstybės narės, įgyvendinančios atskirą projektą, galėtų prireikus pritaikyti tam projektui;

               (6)

               todėl Taryba turėtų priimti sprendimą, kuriuo sudaromas projektų, kurie bus parengti pagal PESCO sistemą, sąrašas,

         PRIĖMĖ ŠĮ SPRENDIMĄ:
   1 straipsnis
   Pagal PESCO sistemą parengiami šie projektai:

               1.

               Europos medicininės paramos vadavietė;

               2.

               Europos apsaugotas programine įranga valdomas radijo ryšys (ESSOR);

               3.

               Logistikos centrų tinklas Europoje ir parama operacijoms;

               4.

               Karinis mobilumas;

               5.

               Europos Sąjungos mokymo misijų kompetencijos centras (ES TMCC);

               6.

               Europos kariuomenėms skirtas Europos mokymo atestavimo centras;

               7.

               Energijos tiekimo funkcija (EOF);

               8.

               Dislokuojami kariniai pagalbos nelaimės atveju pajėgumai;

               9.

               Jūrų (pusiau) autonominės apsaugos nuo minų sistemos (MAS MCM);

               10.

               Uostų ir jūrų stebėjimas ir apsauga (HARMSPRO);

               11.

               Jūrų stebėjimo modernizavimas;

               12.

               Dalijimosi informacija apie reagavimą į kibernetines grėsmes ir incidentus platforma;

               13.

               Greitojo reagavimo į kibernetinius incidentus komandos ir savitarpio pagalba kibernetinio saugumo srityje;

               14.

               Strateginio vadovavimo ir kontrolės (C2) sistema, skirta BSGP misijoms ir operacijoms;

               15.

               Šarvuotos pėstininkų kovos mašinos / Amfibinės puolamosios mašinos / Lengvieji šarvuočiai;

               16.

               Netiesioginė artilerijos parama („EuroArtillery“);

               17.

               EUFOR reagavimo į krizes operacijų centras (EUFOR CROC).

         2 straipsnis
   Kiekvieno pavienio projekto narių sąrašas pateikiamas priede.
   3 straipsnis
   Šis sprendimas įsigalioja jo priėmimo dieną.

      Priimta 2018 m. kovo 6 d.

            Tarybos vardu

            Pirmininkė

         F. MOGHERINI

      (1)  OL L 331, 2017 12 14, p. 57.

      PRIEDAS

         Kiekvieno pavienio projekto narių sąrašas

                  Projektas

                  Projekto nariai

                              1.

                              Europos medicininės paramos vadavietė

                  Vokietija, Čekija, Ispanija, Prancūzija, Italija, Nyderlandai, Rumunija, Slovakija, Švedija

                              2.

                              Europos apsaugotas programine įranga valdomas radijo ryšys (ESSOR)

                  Prancūzija, Belgija, Vokietija, Italija, Nyderlandai, Lenkija, Portugalija, Suomija

                              3.

                              Logistikos centrų tinklas Europoje ir parama operacijoms

                  Vokietija, Belgija, Bulgarija, Graikija, Ispanija, Prancūzija, Kroatija, Italija, Kipras, Vengrija, Nyderlandai, Slovėnija, Slovakija

                              4.

                              Karinis mobilumas

                  Nyderlandai, Belgija, Bulgarija, Čekija, Vokietija, Estija, Graikija, Ispanija, Prancūzija, Kroatija, Italija, Kipras, Latvija, Lietuva, Liuksemburgas, Vengrija, Austrija, Lenkija, Portugalija, Rumunija, Slovėnija, Slovakija, Suomija, Švedija

                              5.

                              Europos Sąjungos mokymo misijų kompetencijos centras (ES TMCC)

                  Vokietija, Belgija, Čekija, Airija, Ispanija, Prancūzija, Italija, Kipras, Liuksemburgas, Nyderlandai, Austrija, Rumunija, Švedija

                              6.

                              Europos kariuomenėms skirtas Europos mokymo atestavimo centras

                  Italija, Graikija

                              7.

                              Energijos tiekimo funkcija (EOF)

                  Prancūzija, Belgija, Ispanija, Italija

                              8.

                              Dislokuojami kariniai pagalbos nelaimės atveju pajėgumai

                  Italija, Graikija, Ispanija, Kroatija, Austrija

                              9.

                              Jūrų (pusiau) autonominės apsaugos nuo minų sistemos (MAS MCM)

                  Belgija, Graikija, Latvija, Nyderlandai, Portugalija, Rumunija

                              10.

                              Uostų ir jūrų stebėjimas ir apsauga (HARMSPRO)

                  Italija, Graikija, Ispanija, Portugalija

                              11.

                              Jūrų stebėjimo modernizavimas

                  Graikija, Bulgarija, Airija, Ispanija, Kroatija, Italija, Kipras

                              12.

                              Dalijimosi informacija apie reagavimą į kibernetines grėsmes ir incidentus platforma

                  Graikija, Ispanija, Italija, Kipras, Vengrija, Austrija, Portugalija

                              13.

                              Greitojo reagavimo į kibernetinius incidentus komandos ir savitarpio pagalba kibernetinio saugumo srityje

                  Lietuva, Ispanija, Prancūzija, Kroatija, Nyderlandai, Rumunija, Suomija

                              14.

                              Strateginio vadovavimo ir kontrolės (C2) sistema, skirta BSGP misijoms ir operacijoms

                  Ispanija, Vokietija, Italija, Portugalija

                              15.

                              Šarvuotos pėstininkų kovos mašinos / Amfibinės puolamosios mašinos / Lengvieji šarvuočiai

                  Italija, Graikija, Slovakija

                              16.

                              Netiesioginė artilerijos parama („EuroArtillery“)

                  Slovakija, Italija

                              17.

                              EUFOR reagavimo į krizes operacijų centras (EUFOR CROC)

                  Vokietija, Ispanija, Prancūzija, Italija, Kipras